C 421/10
BG
Официален вестник на Европейския съюз
4.11.2022 г.
УО за политиката на сближаване в държавите членки могат да се придържат към опростена процедура за подбор, когато вземат решение за финансиране на операции с „Печат за високи постижения“ (6) от програмите по ЕФРР.
Тези операции трябва да отговарят на три критерия: — Първо, те трябва да са в съответствие с програмата (и със съответните стратегии, залегнали в основата на програмата) и да осигуряват ефективен принос за постигането на нейните специфични цели. — Второ, когато попадат в обхвата на дадено отключващо условие, те трябва да са съгласувани със съответните стратегии и документи за планиране за спазване на това отключващо условие; — Трето, те трябва да попадат в обхвата на съответния фонд и да се отнасят до вид интервенция (7).
Приложимо законодателство
Свързано законодателство
Регламент за общоприложимите разпоредби (РОР)
Член 2, параграф 45, член 73, параграф 4 и съображение 61
„Хоризонт Европа“
Член 2, параграф 23, член 15, параграф 2, член 24, параграф 4 и член 48, параграф 7
Общ регламент за групово освобождаване (ОРГО)
Членове 25а и 25б (Държавна помощ)
Съображения във връзка с политиките „Печатът за високи постижения“ е знак за качество, който се присъжда на проектни предложения, подадени по „Хоризонт Европа“ (програмата на ЕС за финансиране на НИИ до 2027 г.) и към предшестващата я програма „Хоризонт 2020“. „Печатът за високи постижения“ удостоверява, че тези предложения са отлични, и повишава тяхната популярност пред евентуални органи за финансиране (частни или публични; национални или регионални; вкл.
УО на фондовете по линия на политиката на сближаване), които се интересуват от инвестиране в обещаващи проекти в областта на НИИ.
По този начин сертификатът „Печат за високи постижения“ помага на тези предложения да намерят алтернативно финансиране.
Органите за финансиране могат също така да се възползват от добре утвърдения и висококачествен процес на оценяване в рамките на „Хоризонт Европа“, за да насърчават териториалното развитие.
Това позволява на държавите членки и на регионите да идентифицират и да се възползват от набор от отлични предложения за проекти в областта на НИИ на своя територия, които биха подобрили тяхната работа и капацитета им в областта на НИИ.
Кандидатите за проекти, които са получили положителна оценка в рамките на покана за представяне на предложения по „Хоризонт Европа“ и „Печат за високи постижения“, могат да кандидатстват за евентуално финансиране по линия на ЕФРР, ако проектът е съобразен с приоритетите в програмите на политиката на сближаване на държавата членка или региона на популяризаторите на проекта.
Сертификатът „Печат за високи постижения“ съдържа цялата основна информация относно предложението, която е необходима на органа за финансиране, който иска да идентифицира предложението и да разбере неговите основни характеристики и стойност (заглавие на предложението, позоваване на поканата за представяне на предложения/темата, име и адрес на юридическото лице на вносителя на предложението).
Сертификатът, проектното предложение и резюмето на доклада за оценка имат цифров печат срещу измами (това е посочено в документите).
И накрая, подписите на комисаря по въпросите на сближаването и реформите и на комисаря, отговарящ за иновациите, научните изследвания, културата, образованието и младежта, показват политическия им ангажимент за мобилизиране на алтернативно финансиране за тези проекти.
Сертификатът „Печат за високи постижения“ е особено подходящ за компоненти по „Хоризонт Европа“ с един бенефициер (като инструмента „Ускорител“ и инструмента „Преход“ по линия на ЕСИ, действията „Мария Склодовска-Кюри“, схемата на ЕНС „Доказване на концепцията“ и действията за сформиране на екипи).
Макар че в бъдеще може да се обмисли и присъждането на печати за високи постижения на няколко бенефициери, настоящото намерение е през първата фаза на „Хоризонт Европа“ „Печатът за високи постижения“ да се присъжда само за компоненти с един бенефициер.
Това условие трябва да бъде посочено в съответната покана за представяне на предложения.
Компонентите, за които се присъжда „Печат за високи постижения“, ще бъдат посочени в съответната работна програма.
(6) Макар че настоящият документ е посветен на знака „Печат за високи постижения“, предвиден по „Хоризонт Европа“, възможността за връчване на „Печат за високи постижения“ е предвидена и в основните актове на 14 други програми в рамките на многогодишната финансова рамка на ЕС („Цифрова Европа“, Програма за единния пазар, Програма за околната среда и действията по климата (LIFE), „Творческа Европа“, „Еразъм+“, европейска космическа програма, „Европейски корпус за солидарност“, Механизъм за свързване на Европа, програма „Правосъдие“, програма „Граждани, равенство, права и ценности“, Евратом, фонд „Убежище, миграция и интеграция“, Фонд за интегрирано управление на границите и фонд „Вътрешна сигурност“).
(7) Вж. член 73, параграф 2, букви а), б) и ж) и член 73, параграф 4 от Регламента за общоприложимите разпоредби.